Il-Kummissjoni Elettorali vverifikat il-firem li ġabret koalizzjoni għat-tmiem tal-kaċċa għall-gamiem u s-summien fir-rebbiegħa. Il-Kummissarju Elettorali Joseph Curch kkonferma li l-Kummissjoni sabet li 41,494 firma (minn 44,376) li ġew prezentati jaqblu mal-persuni u n-numru ta’ identifikazzjoni kif imniżżla fir-reġistru elettorali. Dan ifisser li l-koalizzjoni rnexxielha tikseb il-firma tal-10 fil-mija tal-votanti rreġistrati għall-elezzjonijiet ġenerali u għaldaqstant jista’ jiskatta l-proċess li jmiss biex isir refenedum. Il-Kummissjoni Elettorali, f’avviż fil-gazzetta tal-Gvern qalet li ppreżentat il-firem validi quddiem il-Qorti Kostituzzjonali. Il-proċess issa jissokta fil-Qorti Kostituzzjonali, li trid tiddeċiedi jekk hemmx il-kriterji kollha biex isir ir-referendum. Fl-ewwel reazzjoni, il-Kap Eżekuttiv tal-Federazzjoni tal-Kaccaturi Lino Farrugia qal li se jressqu l-oġġezzjonijiet tagħhom quddiem l-ogħla Qorti Maltija. Is-Sur Farrugia qal li se jieħdu dan il-każ pass pass skont id-drittijiet li tagħtihom il-liġi. Kelliem għall-koalizzjoni kontra l-kaċċa fir-rebbiegħa qal li għadu kmieni biex wieħed jgħid meta se jsir ir-referendum. Il-koalizzjoni qalet li tittama li dan isir mal-elezzjonijiet tal-kunsilli lokali s-sena li ġejja. Din hija l-ewwel darba li qed issir sejħa għar-referendum b’sejħa popolari.  Jekk il-qorti tiddeċiedi favur, ir-referendum irid isir bejn tliet xhur u sitt xhur wara d-deċiżjoni. Ir-riżultat tar-referendum ikun jorbot  jekk aktar minn nofs il-votanti eleġibbli li jivvotaw jixħtu l-vot tagħhom.